text: Stjal cowboybukser for 400.000 kr.
  07 oktober 2010 kl. 08.24
  To tyve gik målrettet efter det helt dyre mærketøj, da de brød ind i tøjbutikken Mr. i Haderslev. Tyvene slap afsted med mærketøj for knap 400.000 kroner.
  Byttet bestod blandt andet af 180 jeans af mærket HUGO BOSS med en udsalgspris på 1800 kroner, dunjakker til op til 5000 kroner stykket, og dyre striktrøjer.
  I følge ejeren Michael Benkjer viser overvågningsvideoen, at tyvene vidste lige nøjagtigt, hvad de gik efter.
   - Det ser meget målrettet ud. Man kan se, at de skaffer sig adgang og går lige hen til det hjørne, hvor de rigtigt dyre ting befinder sig. Det er det, de tager med sig og intet andet, fortæller Michael Benkjer til dr.dk/syd.
  
  Flygtede i en Passat
  Tyvene beskrives som 25-40 årige mænd. De var almindelige af bygning og iført mørkt tøj. De flygtede fra butikken i en sølvgrå VW Passat.
  